钦定古今图书集成/明伦汇编/家范典/第082卷 > 春秋四传 > 《鄫季姬卒》
## 钦定古今图书集成/明伦汇编/家范典/第082卷 > 春秋四传 > 《鄫季姬卒》

《春秋》僖公十有六年“夏四月丙申，鄫季姬卒。”

《胡传》内，女嫁于诸侯则尊同，尊同则记其卒，记其卒
则必记其葬。然而有不记者，此笔削之旨，非可以例
求者也。宋伯姬在家为淑女，既嫁为贤妇，死于义而
不回，此行之超绝卓异者。既书其葬，又载其谥。僖公
钟爱季姬，使自择配，季姬不能自克，以礼恃爱而行，
虽书其卒，因夺其葬，所以谨夫妇之道，正人伦之统，
“明王教之始也。”以此防民，犹有嫁殇立庙，举朝素衣，
亲临祖载，如魏明帝之厚其女者。

〈大全〉汪氏曰：“内女为诸侯夫人者七，惟纪伯姬、宋共姬书卒，葬；杞叔姬以出，不书葬；郯伯姬、齐子叔姬亦出，并不书卒。杞伯姬归杞四十馀年，不书卒葬，疑必有故。鄫季姬违礼，故卒而不葬。纪叔姬非夫人，以贤而卒葬之。”